## Uredba o izmjenama i dopunama Uredbe o Uredu za nacionalne manjine

### NN 38/2009 (27.3.2009.), Uredba o izmjenama i dopunama Uredbe o Uredu za nacionalne manjine

VLADA REPUBLIKE HRVATSKE

852

Na temelju članka 26. stavka 1. Zakona o Vladi Republike Hrvatske (»Narodne novine«, br. 101/98, 115/2000, 117/2001, 199/2003 i 30/2004) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 18. ožujka 2009. godine donijela

UREDBU

O IZMJENAMA I DOPUNAMA UREDBE O UREDU ZA NACIONALNE MANJINE

Članak 1.

U Uredbi o Uredu za nacionalne manjine (»Narodne novine«, br. 70/2001, 189/2003 i 27/2007), u članku 2. iza riječi: »u ostvarivanju prava pripadnika nacionalnih manjina,« dodaju se riječi: »provodi projekte i programe Europske unije za potporu nacionalnim manjinama,«.

Članak 2.

Iza članka 2. dodaju se članci 2.a, 2.b, 2.c i 2.d koji glase:

»Članak 2.a

Za obavljanje poslova iz djelokruga Ureda, ustrojavaju se unutarnje ustrojstvene jedinice:

– Odjel za razvojne projekte i projekte pomoći nacionalnim manjinama

– Odjel za romsku nacionalnu manjinu

– Odjel za pravne poslove.

Članak 2.b

Odjel za razvojne projekte i projekte pomoći nacionalnim manjinama obavlja poslove vezane uz korištenje sredstava i provedbu aktivnosti projekata financiranih iz bilateralnih izvora kao i programa Europske zajednice (CARDS, PHARE, IPA i dr.): osigurava tehnički nadzor nad provedbom projekata; sudjeluje u pripremi natječajne dokumentacije, objavi i provedbi natječaja za izvođenje radova, nabavi roba i pružanju usluga, uključujući ugovor o partnerstvu sa zemljama Europske unije, kao i odabir ugovornog partnera ili stranog savjetnika; sudjeluje u suradnji s Delegacijom Europske komisije u Republici Hrvatskoj, s Ministarstvom vanjskih poslova i europskih integracija, Središnjim državnim uredom za razvojnu strategiju i koordinaciju fondova Europske unije, te s Ministarstvom financija i Središnjom agencijom za financiranje i ugovaranje programa i projekata Europske unije; obavlja poslove koordinacije izrade konačnih projekata; kontrolira izvješća ugovaratelja, radne naloge stručnjaka, račune ugovaratelja, privremene i okončane situacije, te izvješća plaćanja; priprema logičke matrice u daljnjoj razradi projektne dokumentacije, razrađuje odgovarajuće kontrolne liste i detaljne planove provedbe, osigurava pravovremene i učinkovite provedbe korektivnih upravljačkih radnji na temelju praćenja projekata, te obavlja druge poslove koje mu povjeri predstojnik Ureda.

Članak 2.c

Odjel za romsku nacionalnu manjinu obavlja stručne poslove za Povjerenstvo za praćenje provedbe Nacionalnog programa za Rome i Radnu skupinu za praćenje Akcijskog plana Desetljeća za uključivanje Roma 2005. – 2015., priprema izvješća o provođenju Nacionalnog programa za Rome i Akcijskog plana Desetljeća za uključivanje Roma 2005. – 2015., priprema stručne podatke za izradu izvješća o provođenju Nacionalnog programa za Rome i Akcijskog plana Desetljeća za uključivanje Roma 2005. – 2015. i drugih dokumenata od značaja za romsku i druge nacionalne manjine, te obavlja druge poslove koje mu povjeri predstojnik Ureda.

Članak 2.d

Odjel za pravne poslove obavlja stručne poslove izrade podzakonskih akata iz nadležnosti Ureda, kontinuirano prati provođenje Ustavnog zakona o pravima nacionalnih manjina te priprema nacrt izvješća, obavlja stručnu pripremu i poslove u pregovorima za članstvo Republike Hrvatske u Europsku uniju za Poglavlje 23. »Pravosuđe i temeljna prava«, sudjeluje u drugim poslovima iz nadležnosti Ureda koji su vezani za proces pristupanja Republike Hrvatske Europskoj uniji, te obavlja i druge poslove koje mu povjeri predstojnik Ureda.«.

Članak 3.

U članku 3. iza stavka 7. dodaje se novi stavak 8. koji glasi:

»Radom odjela upravljaju načelnici odjela. Za svoj rad načelnici su odgovorni predstojniku Ureda, zamjeniku predstojnika i pomoćniku predstojnika.«.

Dosadašnji stavak 8. postaje stavak 9.

Članak 4.

U tabelarnom prikazu okvirnog broja državnih službenika, mijenja se okvirni broj državnih službenika potrebnih za obavljanje poslova iz djelokruga Ureda.

Novi okvirni broj državnih službenika potrebnih za obavljanje poslova iz djelokruga Ureda, prikazan je u tablici koja je sastavni dio ove Uredbe.

Članak 5.

Predstojnik Ureda za nacionalne manjine uskladit će Pravilnik o unutarnjem redu Ureda za nacionalne manjine u roku 30 dana od dana stupanja na snagu ove Uredbe, uz prethodnu suglasnost središnjeg tijela državne uprave nadležnog za službeničke odnose.

Dosadašnji državni službenici zaposleni u Uredu bit će, po donošenju Pravnika o unutarnjem redu Ureda, raspoređeni na radna mjesta unutar ustrojstvenih jedinica.

Članak 6.

Ova Uredba stupa na snagu danom objave u »Narodnim novinama«.

Klasa: 023-03/09-01/10

Urbroj: 5030104-09-1

Zagreb, 18. ožujka 2009.

Predsjednik
dr. sc. Ivo Sanader, v. r.

Uredba, NN 38/2009-852